Mini se vierdeurvuurpyle kan aanhou én uithou | Maroela Media
Foto: Mini Countryman JCW.
Een van die beroemdste name in die motorwêreld is John Cooper. Hy het die Formule 1-wêreld op sy kop gedraai toe hy die enjin in sy renmotors agtertoe geskuif het. Cooper het in 'n stadium sy hande op 'n Mini gekry. Só is die Mini Cooper gebore. Daai tjorrie het ook daarna 'n klomp wedrenne gewen.
Nadat BMW vir Mini oorgekoop het, het Michael Cooper, John se seun, 'n gaatjie in die mark gesien vir 'n warm Mini, nes soos daai wat sy pa gemaak het. Hy het toe die maatskappy John Cooper Works gestig.
Om vir jou 'n idee te gee hoe warm: Die jongste JCW Mini Countryman en Clubman het 'n vuurvretende 2.0 viersilinderturbopetrolenjin wat 'n behoorlike 225 kW en 450 Nm lewer. Dit is die sterkste Mini's in die vervaardiger se geskiedenis van 60 jaar. Die enigste manier hoe die JCW met daai hoeveelheid krag kan regkom is te danke aan BMW se 8-spoed sport-outomatiese ratkas en 'n meganiese beperkte-glipewenaar voor- en vierwielaandrywing. Die JCW Clubman kan hol van stilstand tot 100 km/h in 4,9 sekondes en die Countryman in 5,1 sekondes voordat hulle albei kan aanhou tot 'n indrukwekkende 250 km/h.
Die binneruim van die Countryman en Clubman is eg Mini, behalwe vir die feit dat albei modelle tog prakties is. 'n Mens kry steeds puik bougehalte en 'n verstommende opsielys om van die kies sodat jy jou eie Mini kan verpersoonlik nes jy hom wil hê. Die Clubman is my gunsteling. Dit voel nes 'n Mini, maar het ses deure. Vier vir passasiers en twee agter vir die kattebak.
Dit bring my by die een eienskap wat 'n Mini definieer – maar dit gaan nou té ver. 'n Mini is veronderstel om soos 'n knortjor te voel. Dit beteken dat die karretjie verskriklik rats moet wees met uitermatige direkte stuurgevoel en terugvoer. In beginsel is dit puik. Mini het dit ongelukkig nou 'n treetjie te ver geneem. Die sinergie tussen die ewenaar, vierwielaandrying, runflat bande en 19" wiele is net te veel en die Mini voel benoud, nie rats nie. 'n Mens kan dan nie 'n bergpas met egalige insette aandurf nie, want elke hobbeltjie beïnvloed die stuurwiel en dan spring die Mini heen en weer. Die stuurwiel se sensitiwiteit moet so 20% minder gemaak word, dán sal alles weer amper piekfyn wees.
Indien Mini hul nuwer warm modelle kan kry om minder wrinkrag-stuur te hê, sal dit 'n reuseverbetering wees. Selfs met die vierwielaangedrewe modelle, indien jy die versneller plant trek die stuurwiel heen en weer in jou hande en dit is ietwat van 'n takie om die JCW in 'n reguit lyn te laat versnel.
Die JCW is steeds maklik om op te som. Die Mini's is pragtig gebou en die ontwerp vars, met 'n nostalgiese element. Ek hou daarvan. Die JCW-enjins is verstommend sterk en die 8-spoed ratkas puik. Ek hou net nie van die stuur nie.